Bertel Haarder (V), 2011-05-19:
Forslagsstillerne ønsker, at regeringen skal fremsætte lovforslag, der giver en ventetidsgaranti, som sikrer, at børn under 6 år med diabetestype 1 tilbydes insulinpumpe fra starten af sygdommen, og at børn over 6 år tilbydes en insulinpumpe inden for 3 måneder.
Sundhedsstyrelsen skrev i 2007 nogle anbefalinger for anvendelse af insulinpumper.
I de anbefalinger blev der ikke skelnet mellem børn og voksne.
Det fremgår dog, at stikkeangst blandt børn, altså angst for at blive stukket, kan være et argument for insulinpumpebehandling.
Efterfølgende har der både politisk og i sundhedsfaglige kredse været diskussion om denne insulinpumpebehandling, både om indikationerne og om, hvor mange personer der er med behov for insulinpumpe.
Diabetesstyregruppen under Sundhedsstyrelsen har i flere omgange haft fokus på insulinpumpebehandling.
Diabetespumpebehandling har senest været drøftet i denne styregruppe i september 2010 og igen i marts i år.
Forud for mødet i september havde Sundhedsstyrelsen bedt regionerne om en status for insulinpumpebehandlingen blandt børn og voksne.
Ud fra tilbagemeldingerne skønner Sundhedsstyrelsen, at ca. 20 pct. af børn under 15 år med diabetestype 1 er i behandling med insulinpumpe.
Den tilsvarende andel af børn over 15 år skønnes at være 6 pct.
Diabetesstyregruppen drøftede, om der er behov for at udarbejde nye kliniske retningslinjer for insulinpumpebehandling, herunder en beskrivelse af de særlige forhold ved behandling af børn, og på den baggrund rettede Sundhedsstyrelsen henvendelse til Dansk Endokrinologisk Selskab og Dansk Pædiatrisk Selskab for at få selskabernes faglige vurdering.
Tilbagemeldingen fra Dansk Endokrinologisk Selskab er, at Sundhedsstyrelsens anbefalinger fra 2007, for så vidt angår behandling af voksne med diabetestype 1, er fyldestgørende.
Dansk Endokrinologisk Selskab finder derfor ikke anledning til at revidere anbefalingerne.
Men Dansk Pædiatrisk Selskab, som har fokus på behandlingen af børn under 15 år, har over for Sundhedsstyrelsen tilkendegivet, at selskabet vurderer, at alle børn under 6 år med diabetestype 1 bør tilbydes behandling med insulinpumpe ved sygdomsdebut.
Selskabets forslag er derved stort set identisk med det beslutningsforslag, som vi behandler nu.
Dansk Pædiatrisk Selskab begrunder sit forslag med, at der blandt børn er en høj forekomst af lavt blodsukker, høj insulinfølsomhed og højere udsving i blodsukkerniveau, og det er jo også den samme begrundelse, forslagsstillerne har.
Det er Sundhedsstyrelsens vurdering, at der er behov for en nærmere redegørelse for evidensen, når det gælder de kriterier, som Dansk Pædiatrisk Selskab har fremført.
Der var på Diabetesstyregruppens møde i marts enighed om, at der er behov for en nærmere uddybning af evidensen for de foreslåede indikationer, at der er brug for en uddybende beskrivelse af fordele og eventuelle ulemper ved at tilbyde børn under 6 år insulinpumpe fra sygdommens start, og at der er brug for en estimering af, altså et skøn over antallet af børn med behov for insulinpumpe.
Sundhedsstyrelsen har på den baggrund bedt Dansk Pædiatrisk Selskab om en nærmere redegørelse for de foreslåede kriterier og også en beskrivelse af, hvad konsekvenserne vil være.
Sundhedsstyrelsen forventer at få en redegørelse i løbet af de næste 3-4 uger.
Samlet set er det derfor Sundhedsstyrelsens vurdering, at der på nuværende tidspunkt fortsat er uklarhed om de evidensbaserede indikationer for anvendelse af insulinpumpebehandling af børn med diabetestype 1.
Sundhedsstyrelsen afventer Dansk Pædiatrisk Selskabs tilbagemelding.
Når den kommer, vil Sundhedsstyrelsen drøfte området med Diabetesstyregruppen forud for en eventuel revision af anbefalingerne om insulinpumpebehandling, altså de anbefalinger, der blev udsendt i 2007, og som jeg startede med at beskrive.
Det er vigtigt, at vi sikrer, at ressourcerne i sundhedsvæsenet bruges bedst muligt.
Derfor tror jeg, det vil være uhensigtsmæssigt, hvis vi fra politisk side gennemførte den foreslåede ventetidsgaranti for insulinpumpebehandling af børn, endnu mens Sundhedsstyrelsen er i gang med en vurdering af evidensen.
Der er jo tydeligt nok uenighed mellem eksperterne.
Løsningen må være, at der kommer stærkere belæg for, hvad der er det rigtige at gøre.
På den baggrund har regeringen svært ved at støtte beslutningsforslaget i talende stund, altså i øjeblikket, men vi vil nøje følge op på Dansk Pædiatrisk Selskabs tilbagemelding til Sundhedsstyrelsen og den videre drøftelse i Diabetesstyregruppen.
Jeg undskylder, at det er en meget speciel sag, jeg her beskriver, med mange faglige ord, og nogle vil måske undre sig over, at vi drøfter så specielle ting i Folketinget, men det er folketingsmedlemmers og partiers gode ret, og derfor måtte jeg svare, som jeg gjorde.